《黄西有以清江李侯书来袁见招不果就既去西有五十韵见寄次其韵》
宋代·赵文

地僻谷自淳，此世有羲轩。行携二三子，读书秋树根。

不拟山水窟，忽枉君侯轓。携持贵人意，仆口不惮烦。

居然寒谷底，暖以扶桑暾。是时花正浓，主客共清樽。

欣闻结驷盛，下贲穷巷原。恍如神仙人，谒入晋贺元。

旧谷虽可记，白发各已拚。细论别来事，感怆将何言。

愁予守破研，石田疲老犍。羡君行万里，天宇横孤鶱。

唯思山林寂，颇厌朝市喧。夔州华发女，欲嫁谁能昏。

堂堂李元礼，今代真龙门。胸中有人物，荦然剖篱藩。

好春播伊耆，神火惊陆浑。词章轶唐人，天马出大宛。

翰墨掩晋代，凤翥龙蛇奔。如何肯下顾，草间獐与猿。

殷勤远赠我，一纸春风痕。空中实自愧，在上安敢援。

坐对大将军，有虱不得扪。岂不念长饥，终恐成素飧。

故人有宿诺，未敢覆手翻。泫然还明珠，甘此烟雨村。

寄谢河阳公，敢当石与温。愿公茂功业，南国资于蕃。

行当从公归，衮绣相府尊。嗟我与夫子，结契在仍昆。

新知犹可乐，宿好况弥敦。中肠未抒写，别涕已潺湲。

行行一尊酒，相送玉溪源。自从别君来，夜瞻太微垣。

可怜一寸心，摇摇风中幡。采采涧边蒲，欲扣黄堂阍。

行窥溟渤大，讵止云梦吞。省穑不堪用，愧我小国蘩。

奈何疲津梁，卧病守一墩。欲往未可必，叹息谁与论。

大哉天地德，六合回春暄。向来作诗祸，荡涤从此番。

永言结我舌，有如啖铅矾。高居远俗氛，静坐收惊魂。

皇皇仁义涂，自兹改乘辕。愿君笃久要，好语时温存。

借君千顷波，清我汎滥袁。饱读古人书，仰酬明主恩。

诸公尽萧曹，二皓自绮园。来诗岂可和，什袭传儿孙。

作者简介：赵文（1239-1315），宋末元初文人。初名凤之，字惟恭，又字仪可，号青山，庐陵（今江西吉安）人。赵文为文天祥门人，并曾入其幕府参与抗元活动。赵文与刘辰翁父子亦交厚，辰翁对其非常推重，刘将孙亦与其结“青山社”，其结社情况现不详。